ג'וקר (סרט, 2019)

ג'וקר (באנגלית: Joker) הוא סרט מותחן פסיכולוגי אמריקאי עטור פרסים משנת 2019 בבימויו של טוד פיליפס, אשר כתב את התסריט יחד עם סקוט סילבר והפיק אותו עם בראדלי קופר ואמה טילינגר-קוסקוף. הסרט מבוסס על דמויות של חברת DC קומיקס ומככב בו חואקין פיניקס בתפקיד הג'וקר. הסרט הוא סיפור מקור אפשרי לדמותו של הג'וקר, ומתרחש בתחילת שנות ה-80. העלילה עוקבת אחר ארתור פלק, קומיקאי סטנד-אפ כושל המאבד בהדרגה את שפיות דעתו ופונה לחיי הפשע והכאוס בעיר גות'אם סיטי. נוסף על פיניקס מככבים בסרט גם רוברט דה נירו, זאזי ביטס, פרנסס קונרוי, דאגלס הודג', שיי ויגהאם, ביל קאמפ, ברט קאלן, גלן פלשלר, מארק מארון וג'וש פייס. הסרט הופק על ידי אולפני האחים וורנר ו-DC Films והופץ בידי האחים וורנר. פיליפס שאב השראה מעבודות מחקר שנעשו לדמויות סרטי שנות ה-70 של מרטין סקורסזה (שהיה מפיק הסרט לפני שעזב את הפרויקט) כגון "נהג מונית", "מלך הקומדיה" שבשניהם כיכב דה נירו כדמויות מעורערות בנפשן כמו פלק בסרט. הרומן הגרפי "באטמן: הבדיחה ההורגת" היווה בסיס לסיפור המסגרת של הסרט, אך פיליפס וסילבר לא חיפשו אחר קומיקס ספציפי כמקור השראה. פיניקס נשקל לגלם את התפקיד עוד מאז פברואר 2018, כאשר עבודת הליהוק הושלמה בחודשים יולי-אוגוסט. צילומי הסרט התרחשו בניו יורק, ג'רזי סיטי וניוארק בין ספטמבר לדצמבר 2018. "ג'וקר" הוא סרט באטמן הראשון שקיבל סיווג צפייה R עקב האלימות הרבה והתוכן הבוטה המוצגים בו. הקרנת הבכורה של הסרט התקיימה בפסטיבל הסרטים של ונציה ה-76 ב-31 באוגוסט 2019, שם זכה בפרס הראשי, פרס אריה הזהב לסרט הטוב ביותר. הסרט זכה לביקורות מנוגדות מצד המבקרים. בשעה שמשחקו של פיניקס, עבודת הבימוי של פיליפס, הפסקול של הילדור גואנדוטיר, התסריט ועיצוב ההפקה אל מול הצילום זכו לשבחים ברחבי העולם, הטון האפל ותיאורן של המחלה הנפשית ושל האלימות המוצגת בו זכו לתגובות מעורבות. הסרט גם העלה דאגות בנוגע לעידוד מעשי אלימות. אולמות הקולנוע באורורה שבהם התרחש פיגוע הירי במהלך הקרנת "עלייתו של האביר האפל" ב-20 ביולי 2012, סירבו להקרין אותו. הסרט שבר שיאי הכנסות לחודש אוקטובר והכניס מעל למיליארד דולרים ברחבי העולם, מה שממקם אותו במקום השביעי ברשימת הסרטים המכניסים ביותר של שנת 2019 ובמקום הראשון ברשימת הסרטים בסיווג R המכניסים ביותר. הסרט זכה במספר רב של פרסים והוקרה. בטקס פרסי האוסקר ה-92, הסרט קיבל 11 מועמדויות (כולל לסרט הטוב ביותר) ומתוכן זכה בשתיים: פרס לשחקן הטוב ביותר (חואקין פיניקס) ופרס אוסקר למוזיקה המקורית הטובה ביותר (מלחינה: הילדור גודנאדוטיר), כאשר השניים זכו גם בפרס גלובוס הזהב ובפרס באפט"א באותן קטגוריות. בעקבות ההצלחה האדירה של הסרט, מעריצים רבים ברחבי העולם קוראים מאז יציאת הסרט ליצירת סרט המשך עם פיליפס ופיניקס. בשנת 1981, הליצן וקומיקאי הסטנד-אפ ארתור פלק גר עם אמו פני בגות'אם סיטי. העיר מלאה בפשע ובאבטלה שמותירים חלקים מהאוכלוסייה מרוששת וענייה. ארתור סובל מהפרעה נוירולוגית הגורמת לו לצחוק, לרוב בזמנים לא הולמים, ותלוי בשירותי הרווחה לצורך טיפול תרופתי. לאחר שכנופיה תוקפת אותו בסמטה, עמיתו לעבודה רנדל משאיל לו אקדח. ארתור מזמין את שכנתו, אם חד-הורית בשם סופי, להופעת הסטנד-אפ שלו והם מתחילים לצאת מיד אחרי שארתור עוקב אחריה. בעודו מופיע כליצן בבית חולים לילדים, האקדח נופל מכיסו. רנדל משקר שארתור ביקש לקנות אקדח ממנו וארתור מפוטר. בהיותו ברכבת התחתית ועדיין באיפור הליצן שלו, מכים את ארתור שלושה אנשי עסקים שיכורים, עובדי תעשיות ויין. הוא יורה בשניים מהם מתוך הגנה עצמית והורג את השלישי כדי למנוע ממנו למסור עדות. מעשי הרצח זוכים לגינוי מראש העיר המיועד, המיליארדר תומאס ויין, שמתייג את אותם אנשים שמקנאים באנשים מצליחים יותר כ"ליצנים". הפגנות נגד עשירי העיר פורצות ברחבי גות'אם סיטי, כשמפגינים עוטים מסכות ליצן בדמותו של ארתור. קיצוצים במימון מרסקים את התוכנית לשירות סוציאלי, וכך נותר ארתור ללא תרופות. מופע הקומדיה של ארתור משתבש; הוא צוחק ללא שליטה ומתקשה לספר את הבדיחות שלו. מנחה תוכנית האירוח מוריי פרנקלין לועג לארתור על ידי הצגת סרטונים מהמופע בתוכניתו. ארתור מוצא מכתב שכתבה פני לתומאס ויין, בטענה שארתור הוא בנו הלא חוקי, ונוזף באמו על כך שהסתירה את האמת. באחוזת ויין, ארתור מדבר עם בנו הצעיר של תומאס, ברוס, אך בורח לאחר עימות עם המשרת אלפרד פניוורת'. שני בלשי משטרת גות'אם מגיעים לחקור את מעורבותו של ארתור ברציחות, ופני לוקה בשבץ ומאושפזת בבית חולים. באירוע פומבי, ארתור מתעמת עם תומאס וויין, שאומר לו שפני אינה יציבה נפשית והיא לא אמו הביולוגית. ארתור מסרב להאמין בכך וגונב את התיק הרפואי של פני מבית החולים הממלכתי של ארקהם. מהפרטים העולים בתיק, ארתור מגלה שפני אימצה אותו כתינוק ואיפשרה לחברה המתעלל לפגוע בשניהם. פני טוענת כי ויין ניצל את השפעתו כדי לבדות את האימוץ ושלח אותה למקלט כדי להסתיר את הרומן ביניהם. ארתור נסער מהגילויים, הולך לבית החולים והורג את פני. הוא חוזר לביתו ונכנס לדירתה של סופי ללא הודעה מוקדמת. סופי המבוהלת אומרת לו לעזוב, ומתגלה שהמפגשים ביניהם היו אשליות של ארתור ולא התרחשו באמת כאשר ארתור מחקה תנועת אקדח עם ידו כאות התאבדות למרבה אימתה של סופי. ארתור מוזמן להופיע בתוכניתו של מוריי בגלל הפופולריות הבלתי צפויה של הסרטונים שלו. בזמן שהוא מתכונן עם איפור המבוסס על מסיכת ליצן וצובע את שיערו בירוק, מבקרים בביתו חבריו לעבודה לשעבר, גארי ורנדל אשר באו לנחמו על מותה של אמו בזמן שרנדל רוצה לוודא שהוא לא ידליף על כך שהוא נתן לו את האקדח. ארתור רוצח את רנדל באכזריות רבה באמצעות מספריים מכיוון שגרם לפיטוריו מהעבודה, אך משאיר את גארי ללא פגע בשל יחסו הטוב לארתור בעבר. לאחר המפגש הרצחני ארתור משלים את איפורו ולובש חליפה מהודרת אדומה וכתומה ורוקד על גרם המדרגות על יד ביתו כסמל השתחררות מחייו השבורים. בדרך לאולפן, ארתור נרדף על ידי שני הבלשים אל רכבת מלאה מפגינים עטויי מסכות ליצנים. אחד מהשוטרים יורה בטעות על מפגין ומעורר מהומה, מה שמאפשר לארתור להימלט מהזירה בזמן שהמפגינים מכים את הבלשים באכזריות למרבה הנאתו של ארתור. ארתור מבקש ממוריי להציג אותו כג'וקר, כהתייחסות ללעגו הקודם של מוריי. ארתור יוצא לקהל ומקבל קבלת פנים חמה עם ריקוד, אך מתחיל לספר בדיחות חולניות, מודה שהרג את הגברים ברכבת ומבקר את האופן בו החברה נוטשת ומבזה את החיים בשוליה. לאחר שהוא אומר למוריי שהזמין אותו לתוכנית על מנת ללעוג לו, ארתור הורג אותו ונעצר על ידי שוטרים בזמן שמהומות פורצות ברחבי העיר. פורע אחד מגיע למשפחת ויין בסמטה ורוצח את תומאס ואשתו מרתה אך חס על ברוס. מתפרעים שגונבים אמבולנס מתרסקים ברכב המשטרה הנושא את ארתור ובכך משחררים אותו. הוא רוקד לשמחת הקהל ומבחין שהוא מדמם מפיו. הוא משתמש בדם כדי לצייר חיוך אדום על פניו ובכך הוא הופך להיות באופן רשמי הג'וקר. בבית החולים ארקהם, ארתור צוחק לעצמו אחרי שנעצר; כשהפסיכיאטרית שלו שואלת אותו מה מצחיק הוא עונה לה שהיא לא תבין את הבדיחה בזמן שהוא שר את השיר That's Life של פרנק סינטרה שהתנגן כשיר הנושא של מוריי פרנקלין ומראים את ברוס הקטן מתאבל על הוריו בסמטה. לאחר מכן; הוא בורח במורד המסדרון, מותיר אחריו שובל של עקבות דם מה שמרמז שהוא רצח את הפסיכיאטרית כשברקע השיר ממשיך לרוץ והוא בורח מפני צוות האחים שרודף אחריו ובזה הסרט מסתיים. חואקין פיניקס – ארתור פלק/הג'וקר, קומיקאי סטנד-אפ כושל הסובל ממחלה נפשית וזוכה להתעלמות מצד החברה, כאשר היסטוריית ההתעללות שעבר גורמת לו להפוך לפושע דמוי-ליצן בעל תפיסת עולם ניהיליסטית. פיניקס היה מעוניין ליצור סרט בעל תקציב נמוך שיישא אופי מחקרי אודות נבל קומיקסי, באומרו שהסרט "מרגיש מיוחד במינו, שמתרחש בעולם משלו... יכול מאוד להיות שזה יהיה הסרט שהכי יפחיד אתכם מכולם". לצורך התפקיד, פיניקס השיל כ-24 ק"ג ממשקלו וביסס את הצחוק שלו לפי סרטוני וידאו של אנשים הסובלים מצחוק בלתי נשלט. בנוסף, הוא היה מעוניין לגלם דמות שקהל הצופים לא יכול להזדהות עמו, ולא חיפש מקור השראה משחקנים קודמים אשר גילמו את הדמות. במקום זאת, הוא קרא ספר העוסק בהתנקשויות פוליטיות כדי שיוכל להבין רוצחים טוב יותר ואת המניעים שהובילו אותם לביצוע הרצח, אף על פי שפיניקס טען שהוא מאמין שארתור הוא הג'וקר האמיתי, הבמאי טוד פיליפס ציין שבכוונה הוא השאיר דו-משמעיות בעובדה שארתור פלק הופך לג'וקר המוכר מסרטי באטמן או שנותן השראה לדמות אחרת לגמרי. רוברט דה נירו – מוריי פרנקלין, מנחה תוכנית אירוח שמשחק תפקיד בהתדרדרותו של ארתור. דה נירו ציין כי דמותו בסרט היא מחווה לדמות שגילם בסרט "מלך הקומדיה" - קומיקאי שמפתח אובססיה למנחה תוכנית אירוח. זאזי ביטס – סופי דומונד, אם חד-הורית ציניקנית המשמשת כמושא אהבתו של ארתור. ביטס, מעריצה מושבעת של פיניקס, אמרה כי זהו כבוד גדול לשחק לצידו ושהיא למדה ממנו רבות בזמן הצילומים. פרנסס קונרוי – פני פלק, אמו של ארתור הסובלת ממחלה נפשית ואשר עברה התעללות מצד בן זוגה לחיים. עבדה בעבר בשביל תומאס ויין. ברט קאלן – תומאס ויין, פילנתרופ מיליונר שרץ לתפקיד ראש העיר. שלא כמו בקומיקס המקורי ובשאר עיבודים, הוא מגלם תפקיד חשוב בסיפור המקור של הג'וקר ואופיו פחות סימפתי מהעיבודים הקודמים שנעשו לדמות. במקור, אלק בולדווין ניהל משא ומתן על גילום הדמות, אך פרש לאחר בעיות בלוח הזמנים שלו, בסרט נרמז מספר פעמים שתומאס הוא למעשה אביו של ארתור, טענה זאת נתמכת בתגובתו של אלפרד כאשר ארתור הגיע לאחוזת ויין, אמו של ארתור שטענה שחתמה על מסמכים שאסרו עליה לדבר על הרומן, ותמונה המוצגת בסרט בה אמו של ארתור בצעירותה, ועליה נכתב "Love your smile - TW" - "אוהב את החיוך שלך - ת.ו (תומאס ויין)". דאגלס הודג' – אלפרד פניוורת', משרתם האישי של בני משפחת ויין. דנטה פריירה-אולסון – ברוס ויין הצעיר, שעתיד ברבות הימים להפוך לאויבו המושבע של הג'וקר, באטמן. שחקני משנה נוספים כוללים את גלן פלשלר וליי גיל מגלמים את רנדל וגארי, עמיתיו לעבודה של ארתור. ביל קאמפ ושיי ויגהאם מגלמים שוטרים במשטרת גות'אם. מארק מארון מגלם את ג'ין אופלנד, מפיק בתוכנית האירוח של פרנקלין. ג'וש פייס מגלם את הויט ווהן, סוכנו האישי של ארתור. בריאן טיירי הנרי מגלם פקיד בבית החולים ארקהם. בן וורהייט מגלם בנקאי מוול סטריט אשר נרצח בידי ארתור ברכבת התחתית. גארי גולמן מגלם קומיקאי המופיע במסעדה לפני מופעו של ארתור ובריאן קאלן מגלם את חבייר, עמיתו לעבודה של ארתור. "אני תמיד לוקח המון זמן ומחשבה מבעוד מועד כדי להחליט על אילו פרויקטים אעבוד. התסריט הזה [של "ג'וקר"] הרגיש מיוחד במינו, יש בו עולם משלו ובדרכים מסוימות, אולי יותר מכל, הוא מפחיד אותי בטירוף... לא הייתי מסווג את הסרט לשום ז'אנר. אני לא חושב שזה סרט גיבורי-על או סרט אולפן... זה מרגיש ייחודי. חשוב מכל דבר אחר, טוד [פיליפס] מלא בתשוקה לגבי היצירה הזו ולכן זה מלהיב". — חואקין פיניקס בריאיון ל-Collider.com פיניקס היה מעוניין ליצור סרט בעל תקציב נמוך שיישא אופי מחקרי אודות נבל קומיקסי מאז 2014. עם זאת, פיניקס לא חשב שהסרט צריך בהכרח להיות מבוסס על דמותו של הג'וקר מכיוון שנעשו עיבודים רבים לדמותו. סוכנו האישי הציע לו להיפגש עם אולפני האחים וורנר אבל פיניקס דחה את הרעיון. באופן דומה, הרעיון לביים סרטים מבוססי קומיקס הוצע לבמאי טוד פיליפס, אך הוא חשב שהם "צעקניים" מדי ולא עניינו אותו. לדבריו, הסרט "ג'וקר" נוצר מרעיון שלו ליצור סרט קומיקס שונה ומחובר יותר למציאות. הוא נמשך לדמותו של הג'וקר משום שלא חשב שהיה עיבוד קולנועי מקיף עליו עד עכשיו - דבר שיקנה לו חופש אמנותי נרחב יותר. פיליפס העלה את הרעיון שלו לסרט "ג'וקר" לאולפני האחים וורנר אחרי הקרנת סרטו "כלבי מלחמה" באוגוסט 2016. לפני שביים את "כלבי מלחמה", פיליפס היה ידוע בזכות סרטי הקומדיה שלו "רוד טריפ" (2000), "מועדון החברים" (2003) ו"בדרך לחתונה עוצרים בווגאס" (2009). הסרט "כלבי מלחמה" סימן את המעבר שלו לטריטוריה מטרידה. במהלך הקרנת הבכורה לסרט, פיליפס הבין ש"כלבי מלחמה" לא יותיר השפעה עמוקה על הצופים (או כדבריו, "לא יעלה את העולם באש") ושאל את עצמו מה באמת אנשים רוצים לראות. הוא הציע שסרטי DC ישנו את טון הסרטים שלהם מאולפני מארוול המתחרים על ידי הפקתם של סרטים עצמאיים ובתקציב נמוך. אחרי הצלחת הסרט "וונדר וומן", סרטי DC החליטו להוריד את הפוקוס על האספקט המשותף שבסרטי היקום הקולנועי של DC. באוגוסט 2017, אולפני האחים וורנר הכריזו על הפרויקט ואישרו שטוד פיליפס יביים את הסרט, תחת הפקתו של מרטין סקורסזה. לפי הוליווד ריפורטר, השחקן ג'ארד לטו (שגילם את דמותו של הג'וקר בסרטי היקום הקולנועי) לא היה מרוצה מקיומו של פרויקט נפרד מהעיבוד שלו לדמות. זאת ועוד, באוקטובר 2019 נודע כי לטו מרגיש "מוטרד ומוקצה" כאשר גילה שאולפני האחים וורנר - שהבטיחו לו סרט עצמאי על הג'וקר - נתנו לטוד פיליפס להמשיך עם הפרויקט שלו. אולפני האחים וורנר ביקשו מפיליפס ללהק את לאונרדו דיקפריו לתפקיד הראשי, מתוך תקווה ששותפתו רבת השנים עם מרטין סקורסזה תגרום לבמאי הוותיק להשתתף בפרויקט. אולם, פיליפס אמר שהוא חשב ללהק רק את פיניקס לתפקיד, ושהוא וסילבר כתבו תסריט המותאם לו ולאישיותו. "המטרה לא הייתה להציג את חואקין פיניקס לתוך עולם הקומיקס הקולנועי אלא להציג את עולם הקומיקס הקולנועי ליקום של חואקין פיניקס". פיניקס ציין שברגע שגילה על קיומו של הפרויקט הוא התלהב משום שזה היה סוג הסרט שרצה לעשות. הוא תיאר אותו כייחודי וכסרט שאינו מרגיש כמו סרט אולפנים טיפוסי. לקח לו זמן להתמסר לתפקיד מאחר שהרגיש מאוים מגודלו, באומרו "לפעמים בסרטים מסוג זה יש ארכיטיפים פשוטים ומינימליסטים, והדבר מאפשר לקהל הצופים להרחיק את עצמו מהדמות, בדיוק כמו שאנחנו עושים בחיים האמיתיים, כשקל לנו להגיד על מישהו שהוא רע ואנחנו לא". פיליפס וסילבר כתבו את התסריט לג'וקר בשנת 2017, והכתיבה נמשכה למשך שנה. לדברי המפיקה אמה טילינגר קוסקוף ("הזאב מוול סטריט", "שתיקה", "האירי"), לקח זמן לקבל אישור על התסריט מהאולפנים, בעיקר בגלל דאגות על תוכנו האלים. באופן דומה, פיליפס ציין שהיו "מיליוני משוכות" לעבור במהלך תהליך הכתיבה בגלל הדרך בה הדמות נתפסת. הוא הוסיף וציין שבשעה שהתמות של הסרט משקפות את החברה המודרנית של ימינו, הסרט לא נועד להיות פוליטי באופיו. בזמן שהג'וקר הופיע במספר סרטים קודמים, פיליפס חשב שיהיה זה אפשרי להפיק סיפור חדש לדמות, ובריאיון לעיתון הניו יורק טיימס אמר ש"זוהי רק אינטרפטציה נוספת, כמו שאנשים יעשו אינטרפטציות למקבת'. התסריט שאב השראה מסרטים של סקורסזה כדוגמת "נהג מונית" (1976), "השור הזועם" (1980) ו"מלך הקומדיה" (1983), כמו גם סרטיו של פיליפס "בדרך לחתונה עוצרים בווגאס" (2009), "בדרך לחתונה עוצרים בבנגקוק" (2011) ו"הנגאובר 3: חוזרים לווגאס" (2013). פיליפס גם ציין את "סרפיקו" (1973) ורשת שידור (1976) של סידני לומט, "קן הקוקייה" (1975) של מילוש פורמן, והסרט האילם "האיש שצוחק" (1928) של קונרד ויידט, ומספר סרטים מוזיקליים כמקורות השראה. לדבריו, מלבד הטון האפל של הסרט, הוא לא החשיב אותו כשונה כל כך מסרטי "הנגאובר" שלו. סיפור המסגרת של הסרט הושפע מהרומן הגרפי "באטמן: הבדיחה ההורגת" (1988) של אלן מור ובריאן בולאנד, שבו הג'וקר מתואר כקומיקאי סטנד-אפ כושל. לדבריו של פיליפס, הסרט אינו עוקב אחר חוברות הקומיקס, וזה מה שהיה מעניין עבורו - לעשות סרט לא על דמותו של הג'וקר אלא תהליך ההפיכה לג'וקר. בהמשך, פיליפס הבהיר וחידד את דבריו שהם לא חיפשו אחר קומיקס ספציפי אלא רק את אלה שהם אהבו מההיסטוריה הרחבה של הדמות. פיליפס וסילבר מצאו שסיפור מקורו הידוע ביותר של הג'וקר - שבו הוא נופל למכל חומצה - היה לא מציאותי. במקום זאת, הם השתמשו במספר אלמנטים מהמיתולוגיה של הדמות כדי להפיק מכך סיפור מקורי, שאותו פיליפס רצה שיהיה אותנטי ככל האפשר. מפני שלג'וקר אין סיפור מקור אחיד בקומיקס, ניתן לפיליפס ולסילבר חופש אמנותי, והם דחפו אחד את השני בכל יום ביומו כדי למצוא דברים מטורפים יותר. אולם, הם ניסו לשמור על טבעו הדו-משמעי של עברו על ידי הצבתו של הג'וקר כקריין לא מהימן - כאשר סיפורים שלמים הופכים להזיות שלו, ומשאירים את מספר המחלות הנפשיות שמהן הוא סובל כעובדה לא ברורה. מסיבה זו, פיליפס אומר שכל הסרט פתוח לפרשנויות. בעקבות הביצועים הכושלים של הסרט "ליגת הצדק" (2017) בקופות, המפיק וולטר המאדה החליף את ג'ון ברג בתפקיד ראש צוות ההפקה של סרטי DC באחים וורנר. המאדה ארגן סדר בסרטים אשר היו בשלבי פיתוח, ביטל כמה מהם בעוד קידם את שלבי ההפקה של אחרים. הסרט "ג'וקר" היה אמור להתחיל בשלבי צילומים בסוף שנת 2018 עם תקציב נמוך של 55 מיליון דולרים. לפי הוליווד ריפורטר, אולפני האחים וורנר הרגישו מחויבים לקדם את פיתוחו של הסרט, ונתנו לו תקציב נמוך במאמץ לגרום לפיליפס לוותר על הפקתו. ביוני של אותה שנה נשקל רוברט דה נירו לתפקיד משנה בסרט. העסקה עם פיניקס נחתמה ביולי לאחר ארבעה חודשי שכנוע מצד פיליפס. מיד לאחר מכן, האחים וורנר נתנו לפרויקט אור ירוק באופן רשמי, חשפו את שם הסרט ונתנו לו תאריך יציאה של 4 באוקטובר 2019. האולפנים תיארו את הסרט כ"מעשיה בעלת מוסר השכל ועבודת מחקר מחוספסת על אדם שזוכה להתעלמות מהחברה. המפיקה אמה טילינגר קוסקוף, שעבדה עם סקורסזה לאורך השנים, הצטרפה לצוות ההפקה. סקורסזה עצמו חשב לשמש כמפיק בפועל אך עזב את הפרויקט בשל התחייבויות אחרות לסרט "האירי". אושר גם כי לסרט לא תהיה כלל השפעה לדמותו של הג'וקר כפי שגולמה בידי ג'ארד לטו, וכי הוא הראשון מבין סרטים עצמאיים בנפרד מהיקום הקולנועי של DC. ביולי לוהקה זאזי ביטס לתפקיד משנה ודה נירו נכנס לשלבי משא ומתן כחודש לאחר מכן. לאחר שהשחקנית פרנסס מקדורמנד סירבה להשתתף בסרט בתפקיד אמו של ארתור, לוהקה פרנסס קונרוי. מארק מארון, כוכב הסדרה GLOW הצטרף לצוות השחקנים לאחר סיום צילומי העונה השלישית של הסדרה. גם בריאן קאלן ואלק בולדווין התווספו בהמשך, אך בולדווין נאלץ לבטל את השתתפותו עקב אילוצים אחרים. שלב הצילומים החל ב-10 בספטמבר 2018 בניו יורק סיטי. מעט לאחר תחילת הצילומים הצטרפו לצוות השחקנים דה נירו, ברט קאלן, שיי ווינגהאם, גלן פלשלר, ביל קאמפ, ג'וש פייס ודאגלס הודג', כאשר קאלן החליף את אלק בלדווין. בראדלי קופר הצטרף לצוות ההפקה כמפיק ולורנס שר שימש כמנהל הסינמטוגרפיה. צילומיהם של הפגנות אלימות התרחשו ברציפי הרכבת התחתית ברחבי קנזינגטון, ברוקלין. לדברי ביטס, פיליפס שכתב מחדש את כל התסריט במהלך ההפקה, ומפני שפיניקס הוריד הרבה ממשקלו לא הייתה אפשרות לצילומים מחדש של כמה מהסצינות. פיליפס ציין שפיניקס יצא לפעמים אל מחוץ לסט הצילומים מפני שאיבד שליטה עצמית והצטרך לנקות את הראש, למרבית בלבולם של השחקנים האחרים - שחשבו שהם עשו משהו לא כשורה. דה נירו היה היחיד שפיניקס לא עזב במהלך צילומי הסצינות עמו, ואמר ש"פיניקס היה מושקע מאוד במה שעשה, כמו שצריך להיות". צילומים נוספים התרחשו בג'רזי סיטי ובניוארק, והסתיימו ב-3 בדצמבר 2018. במהלכם של הצילומים, וינגהאם ציין כי הם היו חוויה אינטנסיבית ומדהימה ביותר. עבודת העריכה על הסרט החלה במרץ 2019 ובכנס החובבים CinemaCon היה קשה לפיליפס לדבר עליו משום שהפרויקט עדיין "קרם עור וגידים" ושקיווה לשמור על חשאיות. הוא גם ציין שרוב הדיווחים על הסרט לא היו מדויקים, והרגיש שזה מפני שמדובר בסיפור מקור על דמות שאין לה מקור החלטי. באוגוסט 2018, המלחינה הילדור גודנאדוטיר נשכרה למלאכת הלחנת הפסקול עבור הסרט. גודנאדוטיר החלה לכתוב מוזיקה לסרט אחרי שקראה את התסריט ונפגשה עם פיליפס, שהיו לו רעיונות ברורים לגבי איך הפסקול יישמע. היא עבדה על הפסקול לצד הלחנת מיני סדרת הדרמה ההיסטורית "צ'רנוביל". היא ציינה שעבודה על שני הפרויקטים הייתה מאתגרת משום ששניהם שונים לגמרי. הסרט מכיל גם את השירים "Send in the Clowns" של סטיבן סונדהיים, That's Life של דין קיי וקלי גורדון (ואשר נודע בעקבות ביצועו של פרנק סינטרה) ו-Rock and Roll Part 2 של זמר הגלאם רוק גארי גליטר. הכללתו של השיר האחרון עוררה מחלוקת כאשר הוכרז שהזמר שביצע אותו (עבריין מין מורשע) יקבל עליו תמלוגים, אך לאחר מכן אושר כי הוא לא יקבל זאת. תקציב הסרט נע בין 55 ל-70 מיליון דולרים, ונחשב בידי הוליווד ריפורטר כ"חלקיק" מעלותו של סרט מבוסס קומיקס סטנדרטי. לשם השוואה, סרט הנבלים הקודם "יחידת המתאבדים" הופק בעלות של 175 מיליון דולרים. "ג'וקר" הוא סרט באטמן הראשון לקבל סיווג צפייה R עקב "אלימות גואה ועקובה מדם, שפה והתנהגות מטרידה ותכנים מיניים קצרים". פיליפס קידם את הסרט על ידי פרסום תמונות מסט הצילומים בחשבון האינסטגרם שלו. ב-21 בספטמבר 2019 הוא פרסם סרטון של פיניקס בתחפושת הג'וקר, כשברקע מושמע השיר Laughing של להקת הרוק הקנדית The Guess Who. בכנס החובבים CinemaCon שנערך ב-2 באפריל, פיליפס חשף את הקדימון הראשון לסרט, שיצא לאור אונליין למחרת. הקדימון, שהכיל את השיר Smile מאת ג'ימי דורנטה, גרר אחריו תגובות חיוביות ששיבחו את משחקו של פיניקס והשוו אותו ל"נהג מונית" ו"רקוויאם לחלום". מספר כותבים תיארו את הקדימון כאפל ומחוספס, ויש שראו בו יותר כמותחן פסיכולוגי מאשר סרט קומיקס. מארק המיל, אשר דיבב את דמותו של הג'וקר בבאטמן - הסדרה המצוירת הביע את התלהבותו בפוסט בטוויטר. הקדימון קיבל יותר משמונה מיליון צפיות בשעות הראשונות להקרנתו. ב-25 באוגוסט, פיליפס פרסם שישה קדימונים קצרים שכללו רצפי כתב וגילוי שהקדימון המלא השני יפורסם ב-28 באוגוסט. יוצר הסרטים קווין סמית' שיבח את הקדימון ואת הייחודיות שלו וציין שהסרט עדיין יעבוד אפילו אם DC Comics לא הייתה קיימת. באופן כללי, אתר החדשות "דדליין הוליווד" העריך שאולפני האחים וורנר השקיעו מעל ל-120 מיליון דולרים על קידום הסרט. הקרנת הבכורה של הסרט התקיימה ב-31 באוגוסט 2019 בפסטיבל הסרטים של ונציה ה-76, שבו קיבל מחיאות כפיים מקהל הצופים למשך שמונה דקות וזכה בפרס אריה הזהב. הוא הוקרן גם בפסטיבל הסרטים הבינלאומי בטורונטו ב-9 בספטמבר. אולפני האחים וורנר הפיצו את הסרט לאקרנים ב-4 באוקטובר ברחבי ארצות הברית, כאשר הקרנת הבכורה שלו בישראל הייתה ב-10 באוקטובר. ב-19 באוקטובר, צבא ארצות הברית הפיץ אימייל שמתריע בפני אלימות אפשרית במהלך הקרנות הסרט וציין את הפופולריות לדמותו של הג'וקר בקרב קהילת האינסל. אולם, ה-FBI והמחלקה לביטחון המולדת של ארצות הברית לא מצאו איומים מוחשיים בזמן הקרנת הסרט. פיליפס עצמו הביע הפתעה לנוכח הרתיעה מהסרט, וציין כי זה קורה משום ש"הבעות זעם הן מצרך" וקרא למבקרי הסרט כמי שמשתייכים לשמאל רדיקלי. פיניקס יצא באמצעו של ראיון של הדיילי טלגרף כאשר נשאל אם הסרט יכול לתת השראה למבצעי פיגועי ירי. מאוחר יותר הוא חזר להשלים את הראיון, אך לא ענה על השאלה. בעקבות כך לא הוזמנו עיתונאים להקרנת הבכורה של הסרט בתיאטרון הסיני שבשדרת הכוכבים של הוליווד, כשרק צלמים הורשו לגשת אל צוות ההפקה והשחקנים. בעקבות בקשתן של משפחות שלושה הרוגים מפיגוע הירי באורורה במהלך הקרנת הסרט "עלייתו של האביר האפל" בשנת 2012, הסרט לא הוקרן בתיאטראות הקולנוע באורורה, קולורדו. משטרת העיר ניו יורק ומשטרת לוס אנג'לס הגבירו נוכחות של שוטרים במהלך הקרנות הסרט, אך לא קיבלו איומים ספציפיים. נכון ל-17 בנובמבר 2019, הסרט זכה להכנסות של מעל ל-322 מיליון דולרים בארצות הברית ובקנדה ובמעל ל-694 מיליון דולר ברחבי העולם, כאשר סך כל ההכנסות נאמד בכ-1,016 מיליון דולרים. הסרט הוא המכניס ביותר בסיווג צפייה R. לפי מגזין וראייטי, הסרט נמצא במסלול להפוך לאחד מסרטי גיבורי-העל הרווחיים ביותר בהיסטוריה, וזאת בהתחשב לתקציב הנמוך שבו הופק והיקף ההכנסות משבוע לשבוע מאז תחילת הקרנתו. הסרט מחזיק בדירוג של 69% באתר הביקורות Rotten Tomatoes בהתבסס על 512 ביקורות (352 מתוכן "טריות" ו-160 מתוכן "רקובות"), ומציין שהסרט נותן לדמות המרכזית והידועה לשמצה שבו סיפור מקור מתקבל על הדעת ומצמרר, אשר משמש כמצגת גאונית לכוכב הראשי בה וכהתפתחות אפלה לקולנוע המבוסס על קומיקס. אתר הביקורות Metacritic העניק לסרט ממוצע משוקלל של 59 מתוך 100 בהתבסס על 58 ביקורות מבקרי קולנוע. חברת המחקרים CinemaScore העניקה לסרט דירוג +B מתוך סקאלת מידרוג שנעה בין A ל-F. פורטל הסרטים הישראלי Seret.co.il העניק לסרט דירוג של 8.5 מתוך 10 בהתבסס על 360 הצבעות, כשבין הביקורות שבו נאמר, "סרט קשה לעיכול", "מבט נוקב על החברה האנושית מול האדם האחד שסובל ורוצה לקבל משמעות בחברה ולהיות חלק ממנה", "אלים ומטלטל שתופס בקרביים ואינו מרפה", "ביקורת על החברה שמתעדפת חלק מסוים וגורסת חלק אחר", "בסופו של דבר מדובר בסרט עצוב שהנושא מאחוריו מאוד כואב ומראה איך זה מגיע לשיגעון", "סרט קודר, אפל וקשוח שמאלץ אותנו הצופים להביט על עצמנו במראה ולהתמודד עם המציאות כפי שהיא כאן ועכשיו". פיניקס מדהים בתור חנון החולה במחלה נפשית אשר בסופו של דבר הופך לליצן הרצחני הג'וקר בחיקוי מודרני של טוד פיליפס לסרט נהג מונית ולסרט קומיקס נדיר המתאר את החיים האמיתיים. — וראייטי מגזין האובזרבר העניק לסרט ציון 4 מתוך 5 בציינו ש"לסרט 'ג'וקר' יש אס מנצח בדמות ביצועו המחשמל של חואקין פיניקס של אדם שיהפוך למלך". מבקר נוסף של אותו מגזין קרא לסרט "מלא תעוזה ועוצמתי" והעריך את העובדה שהבמאי טוד פיליפס השתמש באלמנטים מסרטיו של מרטין סקורסזה כדי ליצור סיפור מקורי. אתר הביקורות IGN נתן לסרט ציון מושלם, באומרו שהסרט "יעבוד באותה מידה כשם שמדובר בעבודה מחקרית מרתקת על דמות ללא כל מילכוד מהצד הקומיקסי שבו. העובדה שמדובר בסרט גאוני מיקום באטמן הוא רק הדובדבן שבקצפת למעריצי דמות הקומיקס". זאת ועוד, הכותב מצא שמדובר באלגוריה מצמררת למקרי הזנחה ואלימות ומתאר את הופעתו של פיניקס בתור הג'וקר כמרתקת וראויה לפרס אוסקר. ברנדון דייוויס מאתר הביקורות ComicBook.com מצא שהסרט הוא עיבוד קולנועי מבוסס-קומיקס פורץ דרך, ושבעיניו הוא מפחיד יותר משאר סרטי האימה של אותה שנה. בנוסף, הוא השווה את הסרט לסרט באטמן משנת 2008, "האביר האפל", שיבח את הסינמטוגרפיה ואת ביצועי השחקנים, וקרא לו סרט שצריך לראות כדי להאמין. פיט האמונד מאתר החדשות "דדליין הוליווד" מצא שהסרט מגדיר מחדש את הג'וקר ושקשה להתנער ממנו. הוא שיבח את הכתיבה ואת ביצועי השחקנים וסיכם את הסרט באומרו שמדובר ב"פיסה קולנועית מלאת תעוזה שמדברת לעולם שאנו חיים בו כיום בדרכים שמעט מאוד סרטים עושים. פיטר טרברס ממגזין רולינג סטון ציין כי אין לו מילים בנוגע למשחקו של פיניקס, וקרא לו מעיק ביותר ואדיר בגודלו. מנגד, דייוויד ארליך מאתר הביקורות IndieWire היה נטרלי יותר בדעותיו ונתן לסרט ציון +C. הוא מצא שהסרט הוא סרט גיבורי-העל הנועז ביותר מאז "האביר האפל", ושמדובר ביצירה מלאת הסתה, מבולבלת ורעילה. הוא ציין שהסרט ירצה את מעריצי הקומיקס ושיבח את משחקו של פיניקס, אך מתח ביקורת על מלאכת בימויו של טוד פיליפס ועל החוסר במקוריות. גלן קני מ-RogerEbert.com נתן לסרט ציון 2 מתוך 4 ואף על פי ששיבח את ביצועי השחקנים וחשב שהסיפור עבד, הוא מתח ביקורת על המסר התרבותי שבו ועל עבודת הבימוי של פיליפס, וכי הסרט הוא נגזרת של יצירות קולנועיות מוקדמות יותר ושיש בה דגש יותר על חשיבות עצמית מאשר מוצר בידורי. ביקורת מהאתר Onmanorama ציינה שהסרט מלא בקלישאות, ושהדבר המקורי היחיד הוא משחקו של פיניקס: "הסרט, תוך פירוט יתר ובכאב רב, מסביר כיצד ארתור פלק הופך לג'וקר כשהוא מיואש מהדרך בה העולם מתנהג אליו. הודות לפיליפס וסילבר, פיניקס מציג את המלך של כל הליצנים". סטפני זקרק ממגזין טיים פרסמה ביקורת שלילית וציינה שמשחקו של פיניקס הוא מוגזם מדי. לדעתה פיליפס ניסה "לתת לצופים סרט שמדגיש רק את כל הריק שבתרבות שלנו", וכי העלילה כמעט ולא הייתה קיימת - "אפלה רק בדרך מתבגרת ומטופשת" ו"דחוסה בפילוסופיה מזויפת". גלן ולדון מרשת הרדיו NPR מצא שהייתה חסרה בסרט חדשנות ושהגישה הסימפתית לדמותו של הג'וקר לא הייתה משכנעת ולחלוטין לא מעניינת. עוד הוא מציין שהסרט מנסה בכל הכוח להתרחק מהקומיקס וכתוצאה מכך הופך לחיקוי של סרטים כדוגמת "נהג מונית". פיטר ברדשאו מהגרדיאן קרא לסרט אכזבה, ואמנם שיבח את משחקו של פיניקס ואת המערכה הראשונה של הסרט, אך מתח ביקורת על האלמנטים העלילתיים הפוליטיים וכמו קודמיו חשב שמדובר בחיקוי סרטיו המוקדמים של סקורסזה. הסרט "ג'וקר" גרף תגובות חיוביות בקרב אנשי תעשיית הבידור. ראש מחלקת הקריאייטיב של DC Comics, ג'ים לי, שיבח את הסרט וציין שמדובר ביצירה עוצמתית, מחוספסת ומלאת נשמה. נוסף על כך, הוא ציין שהסרט נשאר נאמן לדמות, אף על פי שהוא סוטה מחומר המקור. השחקן מארק המיל, אשר דיבב את דמותו של הג'וקר בסדרות ובסרטי האנימציה, חשב שהסרט המציא מחדש את הדמות בצורה גאונית. יוצר הסרטים התיעודיים מייקל מור קרא לסרט "יצירת מופת קולנועית" וציין שזו סכנה תרבותית אם אנשים לא יראו אותו. השחקן ג'וש ברולין, אשר גילם את דמותו של תאנוס בסרטי היקום הקולנועי של מארוול מצא שהסרט עוצמתי באומרו ש"כדי להעריך במלואו את ה'ג'וקר' אני מאמין שאדם צריך לעבור משהו טראומתי בחיים שלו (מה שקורה לרובנו) או להבין מהי חמלה אמיתית". חקרתי מקרים של פשעים ואלימות במשך 42 שנים, ובזמן שצפיתי בסרט הזה נדהמתי לגלות באיזו התגלות מדובר. אני צריך לקנות את הסרט הזה בהמשך וליצור מקטעים ממנו לצורך הדגמה... זהו כלי חינוכי מצויין אודות יצירתו של רוצח. עובדה זו פשוט העיפה אותי. — אדריאן ריין, ניורו-קרימינולוג הסרט "ג'וקר" עוסק בתמות של מחלה נפשית וההשפעה שלה. הצגתו של הג'וקר תוארה כזו שמזכירה את אלה שמבצעים פיגועי ירי ואת תת-תרבות האינסל, כלומר אנשים מבודדים מהחברה אשר פונים לאלימות כדרך להתמודדות. וג'וודה, האמונד וכריסטינה ניולנד מהגרדיאן מגדירים את הסרט כמעשיה עם מוסר השכל - התעלמות החברה מאלה שלא שפר עליהם מזלם יוביל ליצירתו של אדם כמו הג'וקר. סטיבן קנט מדה וושינגטון אקזמינר תיאר את דמותו של ארתור פלק כתוצר תערובת המכיל אלמנטים משותפים של מבצעי פיגועי ירי ומפרש את המסר של הסרט כתזכורת לכך שאל החברה מחלחלים אנשים דמויי הג'וקר. צ'ונסי ק. רובינסון מ-People's World מציינת שהסרט מהלך בגבול הדק שבין מחקר לבין קביעה עובדתית לדמותו של הג'וקר ושהוא "בחינה נחרצת של מערכת פגומה שיוצרת את המפלצות של עצמה". כמה כותבים הביעו דאגה מכך שהצגתו הסימפתית של הג'וקר כמטורף רצחני יכולה לתת השראה לאלימות בעולם האמיתי. ריצ'רד לאוסון מואניטי פייר מצא שהסרט סימפתי מדי כלפי "גברים לבנים שמבצעים פשעים מחרידים", ושהאידאולוגיות הסוציו-פוליטיות המוצגות בו הן "רוע שניתן להזדהות איתו בקלות בידי אנשים שמבצעים פיגועי ירי בבתי ספר, אולמות קונצרטים וכנסיות, שיורים למוות בגברים ונשים שהם חומדים ומקנאים בהם, שמשחררים רוח של אנימוס אנרכיסטי רע על העולם. ג'ים ג'ראטי מנשיונל ריוויו חש דאגה ש"חלק מסוים מהאנשים הצעירים הכועסים, הפרנואידים והבלתי יציבים נפשית של אמריקה יצפו בחואקין פיניקס מתדרדר לשיגעון ומקבל דחף להתנקם בחברה על ידי פגיעה בכמה שיותר אנשים תוך הכרזה ש"מישהו סוף סוף מבין אותי!". מנגד, מייקל שינדלר מ-Mere Orthodoxy לוקח דוגמה מתפיסות עולמם של זיגמונד פרויד וז'אק לאקאן ואמנם מסכים כי "ג'וקר" מציג פנטזיה סימפתית של הגשמת משאלות, אך זו בדיוק הסיבה שהסרט ידון בהרחבה באלימות העולם האמיתי על ידי כך שהופך את "אלה שנמצאים בשולי החברה לסהרורים כנועים וצייתנים". בביקורת הסרט שלו, הפסיכיאטר קמרן אחמד מציין כי כפסיכיאטר הוא מתעב בדרך כלל תיאורים שליליים של אלה החולים נפשית אך כמעריץ באטמן הוא היה מלא תקווה. עוד הוא הדגיש את הגורמים שבילדותו של ארתור כמו התעללות בילדים ואובדן וכן היסטוריה של מחלה נפשית כנקודת ההתחלה למצבו הרעוע. הפסיכיאטרית האמריקנית אימאני ווקר, הידועה בשל הסדרה שלה Married to Medicine Los Angeles המשודרת בערוץ בראבו ואשר עובדת עם פושעים אלימים ובעלי הפרעות נפשיות, ניתחה את ההפרעות הנפשיות של ארתור ואת הנסיבות לכך אך גם ציינה שארתור ניסה לקבל עזרה לפני התדרדרותו. לגבי האנשים החיים בעוני ושיש להם הפרעה נפשית היא מציינת ש"אנחנו כחברה אפילו לא מעמידים פנים שהם אנשים אמיתיים. וזה מה שהסרט הזה עוסק בו. מעולם לא היה לו סיכוי". במהלך אירוע של תנועת חמשת הכוכבים באוקטובר 2019, הקומיקאי והפוליטיקאי האיטלקי בפה גרילו נאם נאום בעודו עוטה איפור של הג'וקר. התייחסות לדמותו של הג'וקר הייתה גם במחאות אנטי-ממשלתיות ברחבי העולם. במהלך המחאות בלבנון, קבוצת אמני גרפיטי בשם אשקם ציירו ציור קיר של הג'וקר כשהוא מחזיק בקבוק תבערה. במהלך המחאות בצ'ילה בלוס אנחלס, אמרה הלקוחה מסרט ("אנחנו כולנו ליצנים") נכתבה למרגלות פסל. "ג'וקר" נועד להיות סרט העומד בפני עצמו וללא כל סרטי המשך, וזאת אף על פי שאולפני האחים וורנר מתכוונים להשתמש בסרט זה כדי להריץ ליין סרטים חדש בשם DC Black הכולל תוכן אפל וניסיוני יותר. אף על פי שפיליפס ציין באוגוסט 2019 שהוא יהיה מעוניין ליצור סרט המשך בהתחשב בהצלחת הסרט ואם פיניקס יהיה מעוניין, הוא הבהיר מאוחר יותר שהסרט לא בנוי בצורה שתאפשר לו סרט המשך: "תמיד חשבנו עליו כמיקשה אחת." באוקטובר, פיניקס העלה את האפשרות לשוב ולגלם את דמותו של ארתור כאשר נשאל אם הג'וקר הוא "תפקיד החלומות שלו". בתגובה לכך, פיניקס ציין ש"אני לא מסוגל להפסיק לחשוב על זה... אם יש משהו אחר שנוכל לעשות עם הג'וקר, זה יהיה מעניין". עוד הוסיף וציין ש"לא רציתי באמת לעשות זאת לפני עבודה על הסרט. לא יודע אם יש יותר מה לעשות... משום שנדמה שזה אינסופי. האפשרויות של המקומות שאפשר ללכת איתן עם הדמות". ב-15 בנובמבר, מעל לחודש מאז תחילת הקרנתו של הסרט ולאור הצלחתו בקופות, פיליפס ציין שהוא פתוח לרעיון הפקתו של סרט המשך, אך זה יהיה חייב להיות בתנאים מסוימים. "זה לא יכול להיות רק סרט פרוע ומטורף על 'הנסיך הליצן של הפשע'. חייבת להיות לו השפעה רעיונית באותה דרך שהסרט הזה עושה. מפני שאני חושב שזה מה שבסופו של דבר גרם לסרט להתחבר לאנשים, מדובר במה שמתרחש מבפנים. כל כך הרבה סרטים עוסקים בניצוץ. סרט זה עוסק באבקה. אם אפשר יהיה ללכוד זאת שוב בדרך מציאותית, זה יכול להיות מעניין". בתקשורת דווח שהאולפנים מפתחים סרט המשך, אך כאשר פיליפס נשאל על כך הוא אמר שעדיין אין תוכניות מעשיות לכך. ב-20 בנובמבר 2019 הודיע הוליווד ריפורטר כי סרט המשך נמצא בפיתוח, כאשר פיליפס, סילבר ופניקס צפויים לחזור לתפקידם; עם זאת, דדליין הוליווד דיווחו באותו יום כי הכתבה של הוליווד ריפורטר הייתה שקרית וכי המשא ומתן אפילו לא החל. פיליפס הגיב לדיווחים באומרו כי שוחח על סרט המשך עם האחים וורנר וזה נותר בגדר רעיון אפשרי, אך לא בפיתוח. פיליפס אישר גם כי הסרט "באטמן" לא מתרחש באותו עולם כמו ג'וקר. במהלך ראיון שנערך עם וראייטי בפסטיבל הסרטים הבינלאומי בפאלם ספרינגס, פיליפס הביע עניין בפיתוח ספין אוף שיתמקד בבאטמן, באומרו: "זה גותאהם יפהפייה. מה שהייתי רוצה לראות זה התמודדות עם איך נראה באטמן מאותה גותהאם. אני לא אומר שאני הולך לעשות את זה. מה שהיה מעניין בעיניי זה הכללתו של באטמן בסרט שלנו היה, 'איזה סוג באטמן יצרה גותהאם?' זה כל מה שהתכוונתי אליו." ב-5 במאי 2021, בהוליווד ריפורטר אישרו כי מתוכנן סרט המשך לג'וקר. על פי הדיווחים, מ-27 במאי, הבמאי טוד פיליפס חתם על כתיבת סרט המשך. סרט ההמשך יהיה מחזמר העוסק בהיכרות של הג'וקר עם הארלי קווין, אהובתו, אשר תגולם בידי הזמרת והשחקנית ליידי גאגא. הסרט צפוי לצאת לאקרנים בחודש אוקטובר 2024. אתר האינטרנט הרשמי של ג'וקר (באנגלית) ג'וקר, ברשת החברתית פייסבוק ג'וקר, ברשת החברתית אקס (טוויטר) ג'וקר, ברשת החברתית אינסטגרם "ג'וקר", במסד הנתונים הקולנועיים IMDb (באנגלית) "ג'וקר", באתר נטפליקס "ג'וקר", באתר AllMovie (באנגלית) "ג'וקר", באתר Rotten Tomatoes (באנגלית) "ג'וקר", באתר Box Office Mojo (באנגלית) "ג'וקר", באתר Metacritic (באנגלית) "ג'וקר", באתר אידיבי "ג'וקר", תסריט הסרט באתר Scripts.com (באנגלית) "ג'וקר", במסד הנתונים הקולנועיים KinoPoisk (ברוסית) ביקורות אבנר שביט‏, היסטוריה: "ג'וקר" זכה באריה הזהב בפסטיבל ונציה, באתר וואלה, 7 בספטמבר 2019 אמיר בוגן, בדרך לאוסקר? צפינו ב"ג'וקר" ועפנו, באתר ynet, 12 בספטמבר 2019 ביקורת סרט: ג’וקר – רקוויאם לפסיכוזה, בוריס אוליאנסקי, 9 באוקטובר 2019 "ג'וקר", ביקורת על הסרט באתר "עין הדג", 10 באוקטובר 2019 ביקורת סרט: “ג’וקר” – טירוף קולנועי גאוני ומשובח, שי שגב, "ג'ירפה", 10 באוקטובר 2019 תומר קמרלינג, ‏האביר התפל, באתר ‏מאקו‏, 10 באוקטובר 2019 ג'וקר, ביקורת, סינמסקופ - בלוג הקולנוע של יאיר רוה, 11 באוקטובר 2019 אבנר שביט‏, ליצן נחמד, רוצח כל אחד, באתר וואלה, 11 באוקטובר 2019 ניב שטנדל, ‏אין יותר גיבורים, באתר ‏מאקו‏, 13 באוקטובר 2019 אור רייכרט, ‏ביקורת סרטים: ג'וקר • צוחק אחרון, באתר "סרוגים", 15 באוקטובר 2019 Kit, Borys (June 13, 2018). "Warner Bros. Shifts DC Strategy Amid Executive Change-Up". The Hollywood Reporter. Retrieved June 15, 2018. ג'וקר באתר Box Office Mojo Ashurst, Sam; Chapman, Matt (August 30, 2018). "Joaquin Phoenix's Joker film release date, plot, cast, trailer and everything you need to know". Digital Spy. Retrieved September 16, 2018. כך ייראה חואקין פיניקס בתור "הג'וקר", ‏בספטמבר 2018/Article-culture-articles.htm 34460a54b96e561006, באתר ‏מאקו‏ Josh Rottenberg, In ‘Joker’ the stakes are life and death, and comic-book movies may never be the same, LA Times, ‏28 באוגוסט 2019 Joaquin Phoenix Reveals the Dark, Real World Origin of His Joker's Laugh, Sam Stone, August 14th 2019 In ‘Joker,’ Joaquin Phoenix Wanted to Create a Character ‘That Wasn’t Identifiable’, Henry Chu, August 31st 2019 ‘Joker’ ending explained: Director Todd Phillips on fan theories and open questions, Josh Rottenberg, October 4th 2019 ‘Joker’: Robert De Niro Addresses the Connection Between His Character and ‘King of Comedy’, Eric Kohn, April 3rd 2019 Zazie Beetz is Excited to Be Working With Joaquin Phoenix on 'Joker' Movie, Jenna Anderson, September 18th 2018 Stedman, Alex (August 29, 2018). "Alec Baldwin Drops Out of 'Joker' Movie". Variety. Retrieved September 17, 2018. Kit, Borys (August 27, 2018). "'Joker' Movie: Alec Baldwin to Play Bruce Wayne's Father". The Hollywood Reporter. Retrieved September 17, 2018. In 'Joker' the stakes are life and death, and comic book movies may never be the same, Josh Rottenberg, August 28th 2019 'Joker' Ending Explained: Director Todd Phillips on Fan Theories and Open Questions, Josh Rottenberg, October 4th 2019 The Joker Movie: Warner Bros. Wants Class, Cachet and Maybe Leonardo DiCaprio, Kim Masters and Borys Kit, September 1st 2017 Exclusive: Joaquin Phoenix reveals his hesitations over playing the Joker: "There was a lot of fear, Jack Shepherd and Jamie Graham, August 20th 2019 Exclusive: Joaquin Phoenix on His “Unique” Joker Movie and Why It Scares Him, Steve Weintraub, July 12th 2018 ‘Joker’s Joaquin Phoenix & Todd Phillips On Creating DC Character Study & Finding That Laugh – Venice, Nancy Tartaglione, August 31st 2019 Joaquin Phoenix, the Wild Card of ‘Joker’, Dave Itzkoff, September 10th 2019 The Joker Origin Story On Deck: Todd Phillips, Scott Silver, Martin Scorsese Aboard WB/DC Film, Mike Fleming Jr.August 22nd 2017 Joker doesn't "follow anything" from the comics, Chris Edwards, July 8th 2019 "You've Got to Stop This": Jared Leto Fumed Over New 'Joker' Movie, Kim Masters, October 19th 2019 Joaquin Phoenix's Joker movie: Trailer, release date, cast and everything you need to know, Sam Ashurst and Matt Chapman, April 3rd 2019 Warner Bros. Shifts DC Strategy Amid Executive Change-Up, Borys Kit, June 13th 2018 Todd Phillips Rewrote Joaquin Phoenix’s ‘Joker’ During Production, Vinnie Mancuso, January 26th 2019 Joaquin Phoenix Baffled ‘Joker’ Cast by Walking Off Set in Middle of Filming, Zack Sharf, September 11th 2019 Exclusive: ‘Joker’ Actor Shea Whigham Reveals Who He Plays, Teases Unique Filming Experience, Adam Chitwood, October 22nd 2018 'Joker' Brings Creepy First Trailer to CinemaCon, Aaron Couch, April 2nd 2019 ‘Joker’: Joaquin Phoenix’s Ultradark Villain Surfaces Retro-Style In CinemaCon Sneak Peek, Anthony D'Alessandro and Nancy Tartaglione, April 2nd 2019 "Hildur Gudnadottir to Score Todd Phillips' 'Joker' Origin Movie", Film Music Reporter, August 23, 2018 Working on ‘Chernobyl’ and ‘Joker’ came with a lot of pressure, says Emmy-nominated composer Hildur Guðnadóttir, Divya Kala Bhavani, July 31st 2019 Will a convicted pedophile make a fortune from a 'Joker' song?, Steve Appleford, October 11th 2019 ‘Joker’ Lands A Rating That No Live-Action Batman Movie Has Ever Received, Josh Kurp, August 23rd 2019 'Joker' Trailer Draws In Rave Reactions, Megan Peters, April 10th 2019 ‘Joker’ First Trailer Stuns CinemaCon, Critics Compare Footage to ‘Taxi Driver’ and ‘Requiem for a Dream’, Zack Sharf, April 2nd 2019 Joaquin Phoenix ‘Joker’ Footage Debuts at CinemaCon, Rebecca Rubin and Brent Lang, April 2nd 2019 First 'Joker' Trailer Debuts at CinemaCon, Jenna Anderson, April 3rd 2019 A diabolically delicious character + a superb actor + a brilliant writer/director=YES PLEASE!!!, Mark Hamill, Twitter, April 12th 2019 Joker Trailer Clocks Up Over 8 Million Views in a few hours, Paul Cashmere, April 4th 2019 Kevin Smith Praises the New Joker Trailer, Aaron Perine, August 28th 2019 Warner Bros’ ‘Joker’ Final Number Grows To $96M, Setting Records For October, Todd Phillips, Joaquin Phoenix & Robert De Niro, Anthony D'Alessandro, October 5th 2019 McClintock, Pamela; Kit, Borys (June 18, 2018). "'Joker' Origin Movie Lands Fall 2019 Release Date". The Hollywood Reporter. Retrieved July 18,2018. 'Joker': Warner Bros Restricts Broadcast & Print Reporters From Red Carpet At Hollywood Premiere, Anthony D'Alessandro, September 27th 2019 'Joker' Director Todd Phillips Rebuffs Criticism of Dark Tone: 'We Didn't Make the Movie to Push Buttons, Omar Sanchez, September 25th 2019 Joaquin Phoenix walked out of an interview after a critic asked him whether 'Joker' would inspire mass shooters, Tom Murray, September 24th 2019 'Joker' Premiere Disinvites Interview Press From Hollywood Red Carpet, Matt Donnelly, September 27th 2019 Box Office: How ‘Joker’ Became Insanely Profitable, Rebecca Rubin, October 23rd 2019 Joker Reviews, Metacritic ג'וקר, בפורטל הסרטים הישראלי Film Review: ‘Joker’, Owen Gleibermann, August 31st 2019 Joker review – an ace turn from Joaquin Phoenix, Mark Kermode, October 6th 2019 Joker review – Joaquin Phoenix’s villain has last laugh in twisted tale, Xan Brooks, August 31st 2019 Joker Review, Jim Vejvoda, August 31st 2019 Joker Review: An Insane Masterpiece Based on DC Comics Villain, Brandon Davis, September 2nd 2019 ‘Joker’ Review: Joaquin Phoenix Kills It In Dark, Timely DC Origin Movie That Is No Laughing Matter – Venice Film Festival, Pete Hammond, August 31st 2019 ‘Joker’ Review: Joaquin Phoenix’s Joker Is Indeed Wild, Peter Travers, September 30th 2019 ‘Joker’ Review: For Better or Worse, Superhero Movies Will Never Be the Same, David Ehrlich, August 31st 2019 Joker Movie Review, Glenn Kenny, September 30th 2019 Analysing 'Joker': Only ashes remain as Joaquin Phoenix takes off to glory..., Sajesh Mohan, October 14th 2019 Joker Wants to Be a Movie About the Emptiness of Our Culture. Instead, It’s a Prime Example of It, Stephanie Zacharek, August 31st 2019 'Joker' Is Wild ... ly Dull, Glen Weldon, October 3rd 2019 Joker review – the most disappointing film of the year, Peter Bradshaw, October 3rd 2019 Joker: Jim Lee Reviews Todd Phillips' DC Film, Steve Russell, September 2nd 2019 Joker Actor Mark Hamill Shares His Take On Joaquin Phoenix's Movie, Sarah El-Mahmoud, October 5th 2019 Michael Moore Calls ‘Joker’ a Masterpiece: ‘The Greater Danger to Society May Be If You Don’t See This Movie’, Ryan Lattanzio, October 5th 2019 Thanos Snaps Back: Josh Brolin Defends Joker Movie in Fiery Post, Andrea Ayres, October 6th 2019 Leading Neurocriminologist Considers Joker “a Great Educational Tool”, Julie Miller, October 14th 2019 The brilliant new Joker movie offers an uncomfortable message about mass shooters, Stephen Kent, August 30th 2019 Why Joker Is Sparking a Backlash Over Its Portrayal of Incel Violence, Anthony Gramuglia, September 5th 2019 'Incel' violence is horrific, but Joker is complex, and doesn't take sides, Christina Newland, September 2nd 2019 ‘Joker’ exposes the broken class system that creates its own monsters, Chauncey K. Robinson, October 4th 2019 From ‘Joker’ Controversy to Oscar Contenders, 5 Burning Questions at the Toronto Film Festival, Brent Lang, September 5th 2019 Joker Movie is Already Stirring Controversy, Kofi Outlaw, September 5th 2019 Joker Review: Joaquin Phoenix Towers in a Deeply Troubling Origin Story, Richard Lawson, August 31st 2019 Burning It All Down, Nihilism, and the Joker, Jim Geraghty, September 4th 2019 The Joke’s on You: Why Leviathan Needs Joker, Michael Shindler, October 15th 2019 As a psychiatrist, I was blown away by the latest Joker, Kamran Ahmed, October 26th 2019 Analyzing ‘Joker’ with a Psychiatrist Who Treats People Like the Joker, Tony Pierce, October 9th 2019 Italia 5 stelle, Beppe Grillo apre il suo intervento a Napoli truccato da Joker: "Non faccio piani, sono il caos, (באיטלקית) October 13th 2019 From Beirut to Hong Kong, the face of the Joker is appearing in demonstrations, Jean-Luc Mounier, October 24th 2019 Howard, Annie (29 במאי 2019). "'John Wick: Chapter 3 - Parabellum' Nabs Best in Show at 2019 Golden Trailer Awards". The Hollywood Reporter. נבדק ב-7 בספטמבר 2019. {{cite web}}: (עזרה) Anderson, Ariston (7 בספטמבר 2019). "Venice: Todd Phillips' 'Joker' Wins Golden Lion, Roman Polanski Wins Silver Lion". The Hollywood Reporter. ארכיון מ-7 בספטמבר 2019. נבדק ב-7 בספטמבר 2019. {{cite web}}: (עזרה) Nolfi, Joey (29 ביולי 2019). "Meryl Streep, Joaquin Phoenix win Toronto Film Festival's first Actor Awards". Entertainment Weekly. נבדק ב-20 באוקטובר 2019. {{cite web}}: (עזרה)תחזוקה - ציטוט: url-status (link) "2020 Golden Globe Nominations: The Complete List". Variety. 9 בדצמבר 2019. נבדק ב-8 בדצמבר 2019. {{cite web}}: (עזרה) "INTERNATIONAL PRESS ACADEMY THE 24TH ANNUAL SATELLITE AWARDS" (PDF). Satellite Awards. 2 בדצמבר 2019. נבדק ב-3 בדצמבר 2019. {{cite web}}: (עזרה) Todd Phillips pitched JOKER to WB executives at the after party of the WAR DOGS premiere. "He suggested they begin a new division called DC Black, separating itself from the current crop of DC films. It was also a way of differentiating from Marvel, Johnny Sobeczak, July 10th 2019 Joker Director Todd Phillips Clarifies Sequel Comments, Corey Chichizola, September 17th 2019 Joaquin Phoenix on the making of 'Joker', Popcorn with Peter Travers, Youtube, October 4th 2019 Joaquin Phoenix Stirs 'Joker' Sequel Buzz: 'Where the Character Can Go Is Endless, Zack Sharf, October 7th 2019 Todd Phillips now open to a Joker sequel but only under certain conditions, Kylie Hemmert, November 15th 2019 Joker director Todd Phillips responds to sequel reports. Is it getting a sequel or not? כמה חיכינו: צפו בטריילר הראשון והמטורף לסרט החדש של "ג'וקר", באתר www.israelhayom.co.il, ‏10/4/2024